দীপাবলির সময়ে সোনাই আর সন্দীপের কিছু বন্ধুবান্ধব এসেছিল — তারা তো এবাড়ির ইতিহাস শুনে, নাটমন্দির, ঠাকুরদালান, চকমেলানো পুরোনো বাড়ি, কড়ি-বর্গার ছাদ, পুরনো আমলের ঝাড়়বাতি — এসব দেখে মুগ্ধ! বিশেষত সন্দীপের খুড়তুতো ভাই জয়দীপ তখন থেকেই এবাড়ির একজন পার্মানেন্ট সদস্য হয়ে গেছে। প্রায়ই আসে এখানে, কয়েক দিন করে কাটিয়েও যায়। এখনো চাকরিবাকরি কিছু করে না--হাতে অফুরন্ত সময়। বিদেশ বিভূঁইয়ে মেয়ে-জামাই থাকে তাই জয়দীপ কাছে থাকলে বুড়ো-বুড়ি একটু ভরসা পান মনে। এই দিন কয়েক আগেও জয়দীপ এসেছিল। দিন দুয়েক আগে পর্যন্ত ছিল। ও এলে মনে হয় বাড়িতে যেন নিজের ছেলে এসেছে। নিজেই পছন্দমতো বাজার করে আনে, বিপদে-আপদে পাশে দাঁড়ায়।